Buyuk Britaniya bosh vaziri xitoycha tvitterda o‘z sahifasini ochdi

Buyuk Britaniya bosh vaziri Devid Kemeron Xitoyga tashrifi oldidan – 29-noyabr kuni Twitter’ning xitoycha muqobili Sino Weibo’da o‘z rasmiy sahifasini ochdi. Kemeron ijtimoiy tarmoqdagi o‘zining ilk posti orqali “Xitoydagi do‘stlari”ga ingliz va xitoy tillarida salom yo‘lladi, deb xabar tarqatdi The Verge.

 Devid Kemeronning rasmiy sahifasi © BBC
Avvaliga, ba’zi Weibo’chilar Devid Kemeron sahifasining haqiqiyligini shubha ostiga oldi. Pekindagi Britaniya elchixonasi esa bu bosh vazirning rasmiy hisobi ekanligini tasdiqladi.
Bir muncha vaqtdan so‘ng, Kemeronning o‘zi Xitoyga uch kunlik tashrif bilan yetib keldi. Uning yangi akkauntida parvoz payti olingan suratlar paydo bo‘ldi. Qisqa vaqt ichida bosh vazirning folloverlari soni 194 000 ga yetdi. Solishtirish uchun, Kemeronning Twitter’dagi hisobi 2012-yil oktabrda ochilgan, folloverlari soni esa 500 000 ga teng.
Devid Kemeronning bu harakatini ajoyib diplomatik urinish, deb atasa ham bo‘ladi. Sababi bosh vazirning tashrifidan asosiy maqsad, iqtisodiyoti o‘sib borayotgan Xitoy va Yevropa Ittifoqi o‘rtasida erkin savdo shartnomasi imzolanishiga erishishdir, deyiladi xabarda.
Eslatib o‘tamiz, Buyuk Britaniya bosh vazirini Xitoyga 2012-yilda quvg‘indagi Tibet yo‘lboshchisi Dalay Lama bilan uchrashuvdan so‘ng ilk marta tashrif buyurmoqda. Ushbu uchrashuvga rasmiy Pekin salbiy munosabat bildirgan edi. Shu sababli keyingi ikki yil mobaynida o‘zaro aloqalar birmuncha sovuqlashgan. Bu sovuqlikni Devid Kemeron Sino Weibo orqali xitoyliklar bilan yaqinlashib, yo‘qotishga harakat qilmoqda.